韩维
同曼叔游高阳山
久闻高阳胜，近在汝州侧。
跂予三年望，我愿今卒获。
烟云函两山，台殿开半壁。
解鞍高林下，仰视怯登陟。
苍松盘老枝，矫矫入檐隙。
微风韵其上，落耳寒恻恻。
枇杷两高树，中国所未识。
叶间青实骈，大与蜀土敌。
我来暮暮后，花草已狼籍。
不见踯躅红，西岩向人碧。
出门步榛荟，微迳不可索。
援篱下幽涧，剥藓题苍石。
鸟啼无定音，虎斗有遗迹。
石台平挺挺，野竹瘦历历。
主人尉下邑，奔走困符檄。
喜我萧散人，幽奇共搜剔。
息阴时一憩，贪胜还自力。
归时山气冷，草露湿游屐。
举手谢峰峦，高秋复来觌。